La biblioteca ha programat una sèrie d'activitats amb motiu d'aquest dia
Un any més la Biblioteca Carles Rahola se suma a la celebració del Dia Internacional de la Dona del dia 8 de març a favor dels drets, la igualtat i la justícia de les dones.
L'assetjament sexual, la violència i la discriminació envers les dones han acaparat els titulars i el discurs públic, amb una creixent determinació a favor del canvi.
És per això que us fem un recull de les activitats i iniciatives que es realitzaran durant el mes de març on la figura de la dona és la protagonista.
Divendres 13 de març a les 18:30h a l'Auditori Gran
Xerrada de la Lyona "La meva revolució sexual"
Lyona, il·lustradora i realitzadora, ens explicarà d'on va sorgir la necessitat de parlar sobre sexualitat i quin va ser el detonant que la va dur a crear la novel·la gràfica "Sex-¡oh!: Mi revolución sexual".
Ens mostrarà els temes de què parla al llibre, com utilitza l'humor per fer-ho, què ha après durant el procés i com el llibre l'ha ajudat a superar prejudicis i a recuperar el seu plaer.
Dimarts 17 de març a les 18h l'Auditori Petit
Conferència "Una nova mirada sobre Lucrècia Borja: desfem la llegenda per conèixer la dona"
La conferència forma part de la commemoració dels 500 anys de la mort de Lucrècia Borja.
Aquesta ponència desmuntarà molts tòpics i llegendes que envolten a aquest controvertit personatge.
Conferència a càrrec d'Helena Casas, membre de DUODA (Centre de Recerca en estudis de les dones, UB).
Dilluns 23 de març a les 18:30h a l'Auditori Petit
Conferència "La influència de l'alimentació en l'endometriosi"
Una correcta alimentació és fonamental per mantenir un bon estat de salut però també és important per afrontar malalties com l'endometriosi.
Els aliments poden ajudar a moltes funcions de l'organisme i a millorar els símptomes d'aquesta afecció, com aconseguir la disminució de la inflamació i baixar els nivells corporals d'estrògens.
Dimarts 31 de març a les 18:30h a l'Auditori Gran
Lectura dramatitzada: "La correspondència de Margarida Xirgu"
A causa dels seus viatges i del seu exili, l'epistolari de la coneguda actriu, directora i pedagoga teatral permet emprendre un viatge a través de la seva personalitat i dels esdeveniments històrics que va viure.
Lectura a càrrec d'Àngels Basses, acompanyada de música de violoncel a càrrec d'Esther Vila.
Dimecres 15 d'abril a les 19h a l'Auditori Petit
Presentació del llibre: "Dones i música"
L'autora Reinalda Blanco Pons, presentarà aquest llibre sobre les dones que han format part de la Història de la Música però que per moltes raons han restat en l'oblit i en l'anonimat.
Reflexionarem sobre el paper de la dona en el món de la música, no només a través de la història sinó també actualment, tant a nivell d'interpretació com de composició.
A la primera planta trobareu un aparador especial dedicat a la dona durant tot el mes de març on us hem seleccionat per tal de difondre el paper de la dona i on "ella" és la protagonista: científiques, xefs, artistes, cineastes, mestres, cantautores...
També trobareu llibres relacionats amb la salut de la dona.
La Sala Infantil ha preparat un aparador on dedica la pissarra a llibres on les dones/noies són protagonistes.
Aquest any volem destacar les biografies que publica l'editorial Vegueta amb dues dones una mica més desconegudes: Luz Rello i Lise Meitner.
També podreu trobar exposats llibres que parlen i trenquen estereotips i rols de gènere, i altres novel·les on les protagonistes són noies.
Tots els llibres exposats són documents disponibles i prestables, perfectes per a què us els emporteu en préstec a casa!